Aquatim a semnat un nou contract de finanțare, în valoare de 148.245.473 de euro, pentru investiții în județul Timiș
În data de 30 aprilie 2024, Aquatim a semnat, împreună cu Ministerul Investițiilor și Programelor Europene, Contractul de Finanțare pentru implementarea “Proiectului regional de dezvoltare a infrastructurii de apă și apă uzată din județul Timiș, în perioada 2014-2020 – etapa II” (cod SMIS: 2021 318847).
Acest contract de finanțare, în valoare totală de 148.245.473 Euro, va asigura continuarea investițiilor începute în cadrul Programului Operațional Infrastructură Mare (POIM), conducând astfel la realizarea Axei 3 POIM, împreună cu obiectivele acesteia, respectiv dezvoltarea infrastructurii de mediu în condiții de management eficient al resurselor, conservarea si protecția mediului si promovarea utilizării eficiente a resurselor, creșterea nivelului de colectare și epurare a apelor uzate urbane, precum și a gradului de asigurare a alimentării cu apă potabilă a populației.
„Noul contract de finanțare este încadrat în Programul Dezvoltare Durabilă 2021-2027, asigurând prioritățile aferente acestuia, respectiv dezvoltarea infrastructurii de apă și apă uzată și tranziția la o economie circulară, cu obiectivul specific RSO 2.5 – Promovarea accesului la apă și o gospodărire sustenabilă a apelor, asigurând astfel conformarea cu prevederile acquis-ului european si cu angajamentele asumate in sectorul de mediu.
Pentru locuitorii județului nostru, această nouă finanțare asigură continuarea și finalizarea lucrărilor începute deja, dar și dezvoltarea unor sisteme durabile de alimentare cu apă și apă uzată, în Timișoara și în alte localități din județul Timiș. Investițiile în infrastructura de mediu asigură igienă, calitate sporită a vieții și condiții de trai mai bune pentru populația beneficiară”, a transmis dr. ing. Ilie Vlaicu, director general Aquatim SA.